
RAPORT 
asupra

  propunerii legislative pentru modificarea O.G. 2/2001 privind regimul juridic al contravenţiilor, republicată, cu modificările şi completările ulterioare

          În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea O.G. 2/2001 privind regimul juridic al contravenţiilor, republicată, cu modificările şi completările ulterioare, trimisă cu adresa nr.Pl.x.273 din 26 iunie 2012 şi înregistrată cu nr. 31/557 din 27 iunie 2012.
Senatul, în calitate de primă Cameră sesizată, a respins iniţiativa legislativă, în şedinţa din 21 iunie 2012.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.


Propunerea legislativă are ca obiect de reglementare modificarea şi completarea Ordonanţei Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare, în scopul îmbunătăţirii reglementării actuale în materie.

Guvernul României, conform punctului de vedere transmis prin adresa cu nr.626 din 5 aprilie 2012, nu susţine adoptarea iniţiativei legislative.

Consiliul Legislativ a avizat favorabil propunerea legislativă, cu observaţii şi propuneri, conform adresei cu nr.202 din 16 martie 2012.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, cu unanimitate de voturi, în şedinţa din 4 septembrie 2012.

         În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din 18 septembrie 2012.

 Din totalul de 23 de membri ai Comisiei juridice, de disciplină şi imunităţi au participat la dezbaterea iniţiativei legislative 18 deputaţi.
 La lucrările Comisiei juridice de disciplină şi imunităţi a participat, în calitate de invitat din partea Ministerului Administraţiei şi Internelor, doamna Irina Alexe – Şef Departament Relaţia cu Parlamentul, domnia sa comunicând membrilor Comisiei prezenţi la dezbateri faptul că ministerul reprezentat nu susţine adoptarea propunerii legislative.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea O.G. 2/2001 privind regimul juridic al contravenţiilor, republicată, cu modificările şi completările ulterioare, considerând că unele din soluţiile legislative propuse nu se justifică iar altele instituie reguli suplimentare faţă de dreptul comun în materie, respectiv faţă de prevederile Codului de procedură civilă.
  În raport de obiectul şi conţinutul său, iniţiativa legislativă  face parte din categoria legilor ordinare.

